Forsvarets Siriuspatrulje flytter til Aalborg. Enheden, som reelt er en del af Logistik Center Grønland, har i dag base i Auderødlejren i Nordsjælland, men opererer fysisk i Grønland. Og fra årsskiftet flytter centeret til Flyvestation Aalborg. - Det bliver en fordel, at vi flytter til en lufthavn, hvorfra forsyningsflyene afgår, siger kaptajnløjtnant Jesper Lynge, der er chef for Logistik Center Grønland, til P4 Nordjylland. Fem mand ansættes fast i Aalborg, men derudover skal der uddannes personel til både Siriuspatruljen og Station Nord fra basen i Aalborg. Jesper Lynge forventer, at forsyningsenheden fremover vil bruge lokale Aalborgleverandører af udstyr og varer til Grønland.

Referat:
Grønlands-patruljen får ny adresse på Flyvestation Aalborg